ΓΡΑΠΤΗ ΕΡΩΤΗΣΗ E-1414/02

υποβολή: Bart Staes (Verts/ALE) προς την Επιτροπή

(23 Μαΐου 2002)

Θέμα: Βακτήριο μηνιγγίτιδας σε ξηρή βρεφική τροφή

Έρευνητές του Πανεπιστημίου του Wageningen (Κάτω Χώρες) διαβεβαιώνουν ότι το βακτήριο Enterobacter sakazakii (γνωστό και με την ονομασία Yellow Pigmented Enterobacter Cloacae), το οποίο μπορεί να προκαλέσει μηνιγγίτιδα σε νεογνά και σε ηλικιωμένους, εντοπίζεται τακτικά σε ξηρή βρεφική τροφή. Με κάποιο τρόπο, το εν λόγω είδος βακτηρίου βρίσκει ευκαιρία να εισέλθει στους αγωγούς ψεκασμού όπου αποξηραίνεται η βρεφική τροφή. Τα περισσότερα άλλα βακτήρια που προκαλούν ασθένειες, όπως το βακτήριο της σαλμονέλας, μπορούν να αποφευχθούν με τήρηση αυστηρών κανόνωνγιεινής στο εργοστάσιο. Το βακτήριο Enterobacter sakazakii, όμως, όχι.

Είναι ενήμερη η Επιτροπή για το ως άνω πρόβλημα·

Δύναται η Επιτροπή να με ενημερώσει εάν το εν λόγω φαινόμενο ευθύνεται για τα κρούσματα μηνιγγίτιδας σε βρέφη στο στάδιο θηλασμού που έκαναν χρήση ξηρής βρεφικής τροφής· Πόσα βρέφη στο στάδιο θηλασμού πέθαναν από μηνιγγίτιδα αφού μολύνθηκαν από το βακτήριο Enterobacter sakazakii που βρισκόταν σε ξηρή βρεφική τροφή· Εφόσον η Επιτροπή δεν διαθέτει τέτοια στοιχεία, προτίθεται να αναθέσει περαιτέρω λεπτομερή έρευνα σχετικά·

Τι μέτρα προτίθεται να λάβει η επιτροπή για να αποκλειστεί — ει δυνατόν — στο μέλλον το ενδεχόμενο μόλυνσης με μηνιγγίτιδα από ξηρή παιδική τροφή·

Δύναται η Επιτροπή να διευκρινίσει εάν — δεδομένων των ως άνω στοιχείων — είναι προτιμότερος ο θηλασμός από τη χρήση ξηρής βρεφικής τροφής· Εάν ναι, τι δράσεις προτίθεται η Επιτροπή να αναλάβει προκειμένου να ενημερωθούν σχετικά οι ευρωπαίοι πολίτες·

Απάντηση του κ. Byrne εξ ονόματος της Επιτροπής

(12 Αυγούστου 2002)

Στα τέλη Απριλίου 2002, η Επιτροπή ενημερώθηκε για το θάνατο ενός βρέφους, ο οποίος συνδέθηκε με την κατανάλωση ενός παρασκευάσματος για βρέφη, από τον οποίο απομονώθηκε το βακτήριο Enterobacter sakazakii. Σύμφωνα με τις πληροφορίες που έδωσε ο κατασκευαστής, το εν λόγω προϊόν ήταν σύμφωνο με ταφιστάμενα εθνικά πρότυπα του κράτους μέλους στο οποίο είχε παρασκευαστεί, όπως επίσης και με τα διεθνή πρότυπα. Η Επιτροπή ειδοποίησε όλα τα κράτη μέλη μέσω του συστήματος έγκαιρης προειδοποίησης(1). Από την έκδοση της προειδοποίησης, μέσω του συστήματος έγκαιρης προειδοποίησης και ύστερα, η Επιτροπή δεν έλαβε γνώση περιστατικών μηνιγγίτιδας σε βρέφη από το βακτήριο Enterobacter sakazakii.

Τα κράτη μέλη διαθέτουν επίσης συστήματα για την κοινοποίηση ασθενειών και οφείλουν να κοινοποιούν και να ανταλλάσσουν στοιχεία μέσω του κοινοτικού δικτύου για τις μεταδοτικές ασθένειες που θεσπίστηκε με την απόφαση αριθ. 2119/98/ΕΚ του Κοινοβουλίου και του Συμβουλίου της 24ης Σεπτεμβρίου 1998, για τη δημιουργία δικτύου επιδημιολογικής παρακολούθησης και ελέγχου των μεταδοτικών ασθενειών στην Κοινότητα(2).

Η Επιτροπή συμφωνεί ότι, όπου είναι δυνατό και δεν αντενδείκνυται, ο θηλασμός είναι ο καλύτερος τρόπος σίτισης βρεφών και ότι οι μητέρες πρέπει να ενθαρρύνονται σε αυτό. Η οδηγία της Επιτροπής 91/321/ΕΟΚ της 14ης Μαΐου 1991 σχετικά με τα παρασκευάσματα για βρέφη και τα παρασκευάσματα δεύτερης βρεφικής ηλικίας(3) περιέχει διατάξεις που εξασφαλίζουν ότι οι πληροφορίες σχετικά με το θηλασμό βρεφών, που απευθύνονται σε εγκύους και μητέρες, καταδεικνύουν τα οφέλη και τα προτερήματα του θηλασμού. Στην ετικέτα των παρασκευασμάτων για βρέφη πρέπει να περιλαμβάνεται αναφορά στην ανωτερότητα του θηλασμού. Αυτό το χρόνο, η Επιτροπή χρηματοδοτεί ένα σχέδιο που αποσκοπεί στην αξιολόγηση και την ανάπτυξη προτύπων για ορθές πρακτικές προβολής του θηλασμού στην Ένωση, με σκοπό την ανάπτυξη στρατηγικών και σχεδίων για ορθές πρακτικές προβολής του θηλασμού σε εθνικό και τοπικό επίπεδο.

(1) Οδηγία του Συμβουλίου 92/59/ΕΟΚ της 29ης Ιουνίου 1992 για τη γενική ασφάλεια των προϊόντων, ΕΕ L 228 της 11.8.1992.

(2) ΕΕ L 268 της 3.10.1998.

(3) ΕΕ L 175 της 4.7.1991.